Vazirlar Mahkamasining “O‘zbekiston Respublikasida tashqi savdo operatsiyalari monitoringini takomillashtirishga doir qo‘shimcha chora-tadbirlar to‘g‘risida” 2014-yil 21-iyuldagi 199-son qaroriga qo‘shimcha kiritish haqida

Davlat sirlari to‘g‘risidagi ma’lumotlar mavjud bo‘lgan tashqi savdo kontraktlari bo‘yicha axborotlarning zarur darajada saqlanishini ta’minlash maqsadida Vazirlar Mahkamasi qaror qiladi:
 1. Vazirlar Mahkamasining “O‘zbekiston Respublikasida tashqi savdo operatsiyalari monitoringini takomillashtirishga doir qo‘shimcha chora-tadbirlar to‘g‘risida” 2014-yil 21-iyuldagi 199-son qaroriga (O‘zbekiston Respublikasi QT, 2014-y., 7-son, 74-modda) quyidagi mazmundagi 31-band qo‘shilsin:
 “31. Davlat sirlari to‘g‘risidagi ma’lumotlar mavjud bo‘lgan tashqi savdo kontraktlari Tashqi savdo operatsiyalarining yagona elektron axborot tizimiga kiritilmaydi.
 Davlat sirlari to‘g‘risidagi ma’lumotlar mavjud bo‘lgan tashqi savdo kontraktlari, shuningdek ushbu kontraktlarni bajarish bilan bog‘liq hujjatlar bojxona xizmati organlariga va xizmat ko‘rsatuvchi bankka belgilangan tartibda taqdim etiladi.
 Davlat sirlari to‘g‘risidagi ma’lumotlar mavjud bo‘lgan tashqi savdo kontraktlari bo‘yicha yuk bojxona deklaratsiyalari bojxona xizmati organlari tomonidan qog‘oz shaklida rasmiylashtiriladi. Bunday kontraktlar bo‘yicha to‘lovlar va mablag‘larni o‘tkazish xizmat ko‘rsatuvchi banklar tomonidan kontrakt shartlariga muvofiq amalga oshiriladi.
 Davlat sirlari to‘g‘risidagi ma’lumotlar mavjud bo‘lgan tashqi savdo kontraktlari bo‘yicha muddati o‘tgan debitorlik qarzlari to‘g‘risida va valyuta operatsiyalari monitoringi masalalari bo‘yicha valyuta nazorati organlari va banklar o‘rtasidagi axborot almashuvi belgilangan tartibda amalga oshiriladi”.
 2. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.